CELEX: C2004/118/94
Language: fi
Date: 2004-04-30 00:00:00
Title: Asia T-82/04: Jamal Ouariachin 25.2.2004 Euroopan yhteisöjen komissiota vastaan nostama kanne

30.4.2004   
            
            
               FI
            
            
               Euroopan unionin virallinen lehti
            
            
               C 118/43
            
         Jamal Ouariachin 25.2.2004 Euroopan yhteisöjen komissiota vastaan nostama kanne
   (Asia T-82/04)
   (2004/C 118/94)
   Oikeudenkäyntikieli: ranska
   Jamal Ouariachi, kotipaikka Rabat (Marokko), on nostanut 25.2.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on asianajaja France Blanmailland.
   Kantaja vaatii, että ensimmäisen oikeusasteen tuomioistuin:
   
               —
            
            
               velvoittaa vastaajan suorittamaan kantajalle kiinteämääräisen 150 000 euron korvauksen hänelle aiheutuneen henkisen kärsimyksen vuoksi;
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja, joka on Marokon ja Espanjan kansalainen ja joka asuu Marokossa, on eronnut vuonna 2000 ja hänellä on oikeus tavata kahta lastaan, jotka on uskottu äitinsä huollettaviksi. Vuonna 2002 lasten äiti vei lapset Sudaniin, jossa hän kantajan mukaan muutti asumaan komission virkamiehen kanssa, joka työskenteli tuolloin Euroopan unionin edustustossa Khartoumissa, Sudanissa.
   Kantaja väittää, että viedäkseen lapset niiden isältä ja poistuakseen Marokon alueelta Sudaniin, hänen entinen vaimonsa on saanut kutsun Euroopan unionin Khartoumissa olevasta edustustosta ja tämän kutsun perusteella Sudanin konsulaatti on myöntänyt hänelle viisumin.
   Kantaja väittää lisäksi, että kyseessä oleva virkamies on käyttänyt hänen henkilöllisyyttään allekirjoittamalla kyseisten kahden lapsen koulutodistuksia.